אילנית גרשון

אילנית גרשון (נולדה ב-10 בינואר 1982) היא שחקנית, זמרת, משוררת ומדבבת ישראלית.

ראשית חייה
אילנית גרשון נולדה בתל אביב בשנת 1982. למדה תיאטרון, מחול ומוזיקה בבית הספר לאומנויות תל אביב. בגיל 17 עברה לתיכון תלמה ילין, שם סיימה בהצטיינות את לימודי התיאטרון.

בשנים 2001–2003 עשתה את שירותה בצה"ל בלהקת חיל החינוך, לצד לירון לב. בשנת 2006 סיימה לימודיה בסטודיו למשחק ניסן נתיב בתל אביב, בעודו בחיים.

גרשון הייתה נשואה לשחקן טל וייס ולשניים נולדו תאומים ב-20 באוקטובר 2016. הם נפרדו בשנת 2018.

כיום מתגוררת בגבעתיים עם שני ילדיה במשמורת משותפת ועוסקת בחינוך כמשלבת הוראה בבית הספר על שם לאה גולדברג שבגבעתיים ברוח האנתרופוסופיה, מדריכה את מקהלת רעות במרכז הקהילתי רמת שקמה ברמת גן בשיתוף עם המוזיקאי אפי שושני לאנשים עם מוגבלות שכלית וכן מעבירה חוג שבועי להדרכת שירה בהוסטל פריימן שבגבעתיים לאנשים עם צרכים מיוחדים, מבוגרים.

כן ממדלת בעירום לציירים שונים ומקליטה  חומרים חדשים עם המפיק המוזיקלי אמיתי פריינטא.

ב 10 בנובמבר 2025 אילנית גרשון תעלה על במת התיאטרון אחרי הפסקה של למעלה מעשור שנים בהפקה ״שאול״, אופרת רוק שכתב הזמר שלמה ארצי.

 כתיבת שירים 

בשנים האחרונות החלה לכתוב שירה. בשירתה מרבה לעסוק בנושא האימהות ולעודד שיח, פתיחות וחמלה על הקשיים הרבים שחוותה כאם טריה לילדיה תחת הכותרת ‘דיכאון לאחר לידה’, החלום ושברו על התא המשפחתי כשהתאומים היו בני שנתיים בלבד, הבדידות הנוראה תחת נסיבות החיים ועל החשיבות שבחשיפתה דרך המדיות השונות באומנות. כמו כן, בשיריה הרבים ניתן להבחין בעיסוק בלתי פוסק במיניות ותשוקה כדפוס להערצה, הכמיהה לחיים ו מוות כאחת ובחיפוש הטורדני לאהבה כחלק בלתי נפרד מהישרדותה כמתמודדת נפש - בעיקר על זוגיות רעילה שחוותה דווקא בשנים האחרונות. 

עד כה שיריה התפרסמו בכתבי העת מאזניים ועיתון 77.

פילמוגרפיה
הופעותיה בתיאטרון
 בתיאטרון הקאמרי:
 במחזמר "כנר על הגג" בתפקיד חווה'לה, בתו הסוררת של טוביה החולב
 בהצגה "אשכבה" מאת חנוך לוין בתפקיד כרוב עצוב
 בתפקיד הדסה בהפקה המשותפת של תיאטרון הקאמרי ותיאטרון חיפה למחזה המוזיקלי "ינטל", המבוסס על סיפור קצר מאת יצחק בשביס-זינגר
במחזמר "קברט" בבימויו של עמרי ניצן. (בלהקת השחקנים)
 בתיאטרון הלאומי הבימה:
 "רעל ותחרה" מאת ג'וזף קסרלינג, בתפקיד איליין הארפר (בבימויו של משה קפטן)
 "לא ביום ולא בלילה" מאת אברהם רז, בתפקיד האחות יעל (בבימויו של רועי הורוביץ)
 "עת דודים" מאת רועי רשקס על פי ספרה של מירי ורון, בבימויו של איציק ויינגרטן, בתפקיד רוחל'ה
בתיאטרון בית ליסין:
במחזמר "הקוסם מארץ עוץ" בבימויו של גלעד קמחי (בשיתוף תיאטרון מדיטק-חולון) בתפקיד דורותי גייל
במחזמר "אחים בדם" בבימויו של גלעד קמחי. (בלהקת השחקנים)
 בתיאטרון באר שבע בהצגה "איזבלה" בבימויה של יעלי רונן, בתפקיד איזבלה
 בתיאטרון החאן בירושלים בהצגה "צינורות" על פי ספרו הראשון של אתגר קרת
 בתיאטרון ילדים ונוער של אורנה פורת בהצגה "סיפורי איתמר ורותי גם" בבימויו של ישראל גוריון
 בתיאטרון ארצי לנוער בהצגות:
"נולדתי לחלום" (מחזה מוזיקלי מאת גיל צרנוביץ על פי שיריו של עוזי חיטמן) בבימויו של רפי ניב
"הקיץ שלי" מאת דפנה אנגל בבימויו של משה קפטן
"ילד אגדה" מאת שירילי דשא (בבימויו של צביקי לוין)
 בתיאטרון הנפש בהצגה "פגישת מחזור" מאת אסטיבן גוטפריד וסמדר שרת ובבימויו של האוורד ריפ
 בתיאטרון מדיטק:
 בהצגה "ציפור הנפש" בבימויו של משה קפטן
 במחזמר "הכבש השישה עשר" בבימויו של משה קפטן (בשיתוף תיאטרון ארצי)
בהצגה: "פרפרים בבטן" מאת אלינור אגם בן דוד
 בתיאטרון הספרייה ברמת גן בהצגה "משהו קוסמי" מאת ניק פיין - גרסה ישראלית להצגה "Constellations" שמקורה בלונדון. את המחזה הביאה לארץ לראשונה ביחד עם בעלה לשעבר, השחקן טל וייס - אשר שיחק לצידה בהצגה.

שירה
במקביל לעבודותיה בתיאטרון, הקליטה את הסינגל "מחכה" עם הגיטריסט באלדי אולייר במסגרת הפרויקט מעברים בזמן – תקליטו המשותף עם בנו, ברק אולייר שיצא לאור בשנת 2008. ב-8 ביולי 2014 הוציאה את הסינגל - "לשכוח אותי" בהפקתו המוזיקלית של ברק אולייר. ב-23 בפברואר 2015 השניים הוציאו את הסינגל "כל רגע" - שיר שכתב, הלחין ועיבד ברק אולייר.

בחודש אוקטובר 2015 פנתה למימון המונים באינטרנט על מנת לגייס כסף עבור הקלטת אלבומה הראשון - פרויקט "מתנות שמורות". הפרויקט (אלבום משותף עם המוזיקאי ברק אולייר) - זכה להצלחה גדולה בפלטפורמת ההדסטארט וגייס למעלה מ-75,000 שקלים למימושו. בעזרת התמיכה שקיבלה, האלבום יצא לאור בינואר 2019.

טלוויזיה
בספטמבר 2007 השתתפה בסדרה "בילי" לערוץ ג'טיקס, קומדיית מצבים ישראלית שכתבו גיא עמיר וחנן סביון, בה שיחקה את התפקיד הראשי של חייזרית בשם בילי.

בשנת 2011, דיבבה את מאדי פיצפטריק בסדרה החיים היפים של זאק וקודי. כמו כן שרה את שיר הפתיחה בסדרה "הכוורת" בערוץ הופ, דיבבה את דמותה של קוקו-לוקה בסדרה "הסרטים המצוירים של מיני" ששודרה בערוץ "דיסני ג'וניור" וכן, בסדרות "סם הסנדוויץ'", "דובוני אכפת לי: ברוכים הבאים לארץ אכפתיה", "אמה ודין", "וונדי", "היורשים", "וויספר", "גינת המשאלות", "בובות פיניפון" ו"ברבי: הכי טוב בשתיים".

בשנת 2015 שיחקה בתוכנית "שורום זורום", לצד רינת גבאי וירדן הראל.

בשנת 2021 שיחקה בסדרה מקיף מילאנו, לצד קים אור אזולאי ונאיה בינשטוק.

קולנוע ודיבוב
גרשון דיבבה מספר רב של סרטי קולנוע, רובם מיועדים לילדים. בין הסרטים שדיבבה:
 בסרט "הנסיכה והצפרדע", סרט הנפשה של אולפני וולט דיסני, דיבבה גרשון את טיאנה, גיבורת הסרט (אם כי קטעי השירה של טיאנה בוצעו בידי נינט טייב)
 דיבבה את דמותה של קורה בסרט "אסטרו-בוי"
 דיבבה את דמותה של לונה בסרט "קופים בחלל 2"
 דיבבה את דמותה של מו בסרט "לימונד מאות'", מאולפני וולט דיסני
 דיבבה את דמותה של רוזטה בסרט הקצר "טינקרבל: משחקי עמק הפיות"
 מכוניות 2
 דיבבה את דמותה של לוסיל בסרט "מפלצת בפריז" - אותה מגלמת ונסה פאראדי בסרטי המקור בשפות צרפתית ואנגלית. בשונה מ"הנסיכה והצפרדע", הפעם זכתה אילנית גם לבצע את שירי דמות הזמרת לוסיל בסרט
 דיבבה את דמותה של הנסיכה מרידה בסרט "אמיצה" מבית וולט דיסני ופיקסאר
 דיבבה את הבת בסרט "מלכת השלג", המבוסס על המעשייה המפורסמת של הנס כריסטיאן אנדרסן
 הפיה הכחולה ב"פינוקיו"
 דוטי ב"מטוסים" וב"מטוסים 2: לוחמי האש"
 פיפי ב"קומבה"
 טינה ב"המיניונים"
 "מוצאים את דורי"
 ברוק ב"עידן הקרח 5: מסלול התנגשות"
 אליס ב"דיפ וחברים בים הגדול"
 סינדרלה ב"בלגן בממלכה"
 טיאנה ומרידה ב"ראלף ההורס 2"
 בו פיפ בסרט "צעצוע של סיפור 4" ו"חיי מנורה"
 לילי בסרט "טבאלוגה - הסרט"
 הנסיכה ב"הנסיכה ושבעת הגמדים"
 בלה ב"בלאגן על ארבע"
 ג'ייד ב"ליגת הקרח"
 צ'יצ'י וג'וי ב"חבורת חיות המחמד"
 גברת צ'אנג ב"מעל ומעבר לירח"
 נמארי בסרט "ריה והדרקון האחרון"
 פטרה ודק נורה בסרט המאויר "צוות לעניין"
 הדוכסית בסרט "מבצע קוקוריקו"
 אבי ג'אקס בסרט "מרוץ החיות הגדול"

וכן בסרטים קאטאק, סיפור הברווזים ובסדרות רבות כגון גינת המשאלות, באקוגן, לגו נינג׳גו, ברבי ואחרים.

שיחקה בסרטה העצמאי של הבמאית דניאל ג'יידלין, "Folie A Trois" בתפקיד נטלי.

 קישורים חיצוניים 

  ערוץ היוטיוב של אילנית גרשון, יוטיוב


https://www.habama.co.il/Pages/Description.aspx?Subj=1&Area=1&ArticleID=22920

 הערות שוליים 

קטגוריה:מדבבות ישראליות
קטגוריה:מדבבים ישראלים
קטגוריה:בוגרות בית הספר לאמנויות תל אביב
קטגוריה:בוגרי בית הספר לאמנויות תל אביב
קטגוריה:בוגרות תלמה ילין
קטגוריה:בוגרי תלמה ילין
קטגוריה:זמרות ישראליות
קטגוריה:זמרים ישראלים
קטגוריה:זמרות השרות בעברית
קטגוריה:זמרים השרים בעברית
קטגוריה:בוגרות הסטודיו למשחק ניסן נתיב
קטגוריה:בוגרי הסטודיו למשחק ניסן נתיב
קטגוריה:שחקניות קולנוע וטלוויזיה ישראליות
קטגוריה:שחקני קולנוע וטלוויזיה ישראלים
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:חברות להקת חיל החינוך
קטגוריה:חברי להקת חיל החינוך
קטגוריה:ישראליות שנולדו ב-1982
קטגוריה:ישראלים שנולדו ב-1982